text: Verdensmester hyldet
  18 juli 2012 kl. 14.49
  Speedwaykører Michael Jepsen Jensen, 20 år, blev onsdag fejret i sit hjem i Grindsted for sejren i VM for hold.
  Det danske landshold bestående af Nicki Pedersen. Michael Jepsen Jensen. Niels Kristian Iversen og Mikkel B. Jensen fejede al modstand af bordet, da de satte Australien, Rusland og Sverige til vægs i nævnte rækkefølge.
  Michael Jepsen Jensen kører for klubber i England, Sverige, Polen og Danmark, og efter VM-sejren i Sverige skulle han videre til nye løb, så der blev ikke tid til at hvile på laurbærrene.
  Onsdag blev det dog til en buket fra borgmester Ib Kristensen (V), Billund Kommune.
  Michael Jepsen Jensen har kørt speedway siden han var syv år, og han stræber mod et individuelt mesterskab.
  - Det gælder om at begynde tidligt, og det er også afgørende, at forældrene bakker op, siger han.
  Michael Jepsen Jensen har som regel sin far og bror med på holdet, når han kører rundt i Europa til det ene løb efter det andet.
  